KOMISSION PÄÄTÖS,

tehty 3 päivänä toukokuuta 1996,

luvan antamisesta jäsenvaltioille toteuttaa väliaikaisesti Egyptiä koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi (96/301/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna direktiivillä 96/14/EY (2), ja erityisesti sen 15 artiklan 3 kohdan,

sekä katsoo, että

jos jäsenvaltio katsoo, että perunan tumman rengasmädän aiheuttajan, Pseudomonas solanacearum (Smith) Smith -taudinaiheuttajan välitön kulkeutumisvaara sen alueelle kolmannesta maasta on olemassa, se voi väliaikaisesti toteuttaa tarvittavia lisätoimenpiteitä suojautuakseen kyseiseltä vaaralta,

Pseudomonas solanacearum -taudinaiheuttajan esiinnyttyä jatkuvasti Egyptistä peräisin olevissa perunoissa Ranska kielsi 19 päivänä maaliskuuta 1996 toteutetulla toimenpiteellä Egyptistä peräisin olevien perunoiden tuonnin tavoitteenaan varmistaa tehokkaampi suoja Pseudomonas solanacearum -taudinaiheuttajan Egyptistä Ranskaan kulkeutumista vastaan,

Suomi toteutti 4 päivänä huhtikuuta 1996 samanlaisen toimenpiteen kyseisen taudinaiheuttajan kulkeutumisen estämiseksi Suomeen,

Espanja toteutti samanlaisen toimenpiteen vastaavasti 16 päivänä huhtikuuta 1996 ja Tanska 22 päivänä huhtikuuta 1996 taudinaiheuttajan kulkeutumisen estämiseksi alueelleen,

nykyisen tuontikauden aikana saatujen kokemusten perusteella samoin kuin hiljattain Egyptiin tehdyn vierailun aikana Egyptin viranomaisilta saatujen tietojen perusteella vaikuttaa ilmeiseltä, että olemassa olevat säännökset "alueellisen vapauden" vaatimuksesta eivät ole riittävät suojelemaan yhteisöä tarpeellisella tavalla ja että lisätoimenpiteet ovat tarpeen; suojatoimenpiteitä koskevan sääntelyn mukaisesti on tarkoituksenmukaista ottaa huomioon Egyptin perunantuotantojärjestelmä sekä tuotantokauden nykyhetkinen vaihe,

tämän vuoksi käsitteitä "allas" erämaan tuotantoalueen osalta ja "kyläalue" suistoalueen tuotantoalueen osalta on käytettävä viittaamaan niihin alueisiin, joilla Pseudomonas solanacearum -taudinaiheuttajaa ei tiedetä esiintyvän,

tämän lisäksi allas/kyläalue-merkintäjärjestelmää on käytettävä sekä etiketeissä että vaadittavissa kasvin terveystodistuksissa, jotta tunnistetaan yhteisöön vietävää perunantuotantoa koskevat vaatimukset täyttävät alueet,

jos ilmenee, että tämän päätöksen 1 artiklassa tarkoitetut lisätoimenpiteet eivät riitä estämään Pseudomonas solanacearum -taudinaiheuttajan kulkeutumista tai että näitä lisätoimenpiteitä ei ole noudatettu, on suunniteltava tiukempia tai vaihtoehtoisia toimenpiteitä,

edellä mainittu välitön vaara on oikeuttanut jäsenvaltioiden toteuttamat ylimääräiset hätätoimenpiteet,

nämä ylimääräiset hätätoimenpiteet on kuitenkin yhdenmukaistettava yhteisön suojatoimenpiteiden kanssa,

lisätoimenpiteiden vaikutuksia arvioidaan jatkuvasti, ja Egyptistä peräisin olevien perunoiden tuonnissa tulevalla satokaudella sovellettavat toimenpiteet, mukaan lukien vaatimukset tehostetummasta testauksesta Egyptissä, tutkitaan näiden arviointien tulosten perusteella viimeistään 30 päivänä marraskuuta 1996, ja

tässä päätöksessä määrätyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Egyptistä peräisin olevia muita kuin istutettavaksi tarkoitettuja Solanum tuberosum L. -perunan mukuloita saa tuoda yhteisön alueelle ainoastaan sillä edellytyksellä, että tämän päätöksen liitteessä vahvistettuja toimenpiteitä noudatetaan niiden erityisvaatimusten lisäksi, jotka on vahvistettu direktiivin 77/93/ETY liitteessä IV olevan A osan I jakson kohdassa 25.8. Liitteen 2 kohdan a ja b alakohdassa täsmennettyjä lisätoimenpiteitä sovelletaan ainoastaan niihin tavaralähetyksiin, jotka lähtevät Egyptistä sen jälkeen, kun komissio on ilmoittanut Egyptille näistä toimenpiteistä.

2 artikla

Tuovan jäsenvaltion on toimitettava komissiolle ja muille jäsenvaltioille ennen 30 päivää marraskuuta 1996 tiedot tämän päätöksen perusteella tuoduista määristä ja yksityiskohtainen tekninen kertomus liitteen 3 kohdassa tarkoitetusta virallisesta tutkimuksesta; jäljennökset jokaisesta kasvin terveystodistuksesta on toimitettava komissiolle.

3 artikla

Jäsenvaltioiden on tarkistettava, että toimenpiteet, jotka ne ovat toteuttaneet tarkoituksena suojella itseään Pseudomonas solanacearum (Smith) Smith -taudinaiheuttajan maahankulkeutumista ja leviämistä vastaan, noudattavat 1 artiklan vaatimuksia.

4 artikla

Tämä päätös tarkastetaan 30 päivään marraskuuta 1996 mennessä.

5 artikla

Tämä päätös on osoitettu kaikille jäsenvaltioille.

Tehty Brysselissä 3 päivänä toukokuuta 1996.

Komission puolesta

Franz FISCHLER

Komission jäsen

(1) EYVL N:o L 26, 31.1.1977, s. 20

(2) EYVL N:o L 68, 19.3.1996, s. 24

LIITE

Tämän päätöksen 1 artiklan määräysten soveltamiseksi on noudatettava seuraavia lisätoimenpiteitä:

1. i) "alue" määritellään suistoalueen osalta käsitteellä "kyläalue" (jo olemassa olevat hallinnolliset yksiköt, jotka kattavat joukon "altaita") ja erämaa-alueiden osalta termillä "allas" (keinokasteluyksikkö);

ii) "ei tiedetä esiintyvän" viittaa i alakohdassa täsmennettyyn kyläalueeseen tai altaaseen, jossa Pseudomonas solanacearum (Smith) Smith -taudinaiheuttajaa ei ole esiintynyt;

iii) "luettelo hyväksytyistä alueista" tarkoittaa Egyptin toimivaltaisen viranomaisen virallisesti laatimaa luetteloa, jossa osoitetaan i alakohdassa täsmennetyt alueet, joilla Pseudomonas solanacearum (Smith) Smith -taudinaiheuttajaa ei tiedetä esiintyvän ii alakohdassa tarkoitetussa merkityksessä, ja jossa ilmoitetaan näiden alueiden yksittäiset nimet tai yhteisnimet ja näiden alueiden yksittäiset viralliset koodinumerot, jotka on ilmoitettu komissiolle ennen ensimmäisen varahaisperunaerän tuontia yhteisöön tämän päätöksen voimaantulon jälkeen.

2. a) Yhteisöön tuontiin tarkoitetut perunat on Egyptissä ennen tuontia:

- virallisesti tarkastettava tutkimalla vähintään 200 halkaistun mukulan näyte jokaisesta erästä tai, jos erä ylittää 25 tonnia, jokaisesta 25 tonnin erästä tai sen osasta välittömästi ennen laivausta Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi; näissä tarkastuksissa perunat on todettava vapaiksi näistä oireista,

- virallisesti testattava komission täsmentämien tarkoituksenmukaisten menetelmien mukaisesti piilevien tartuntojen tutkimiseksi jokaisesta tavaralähetyksestä otetusta näytteestä; perunat on todettava vapaiksi Pseudomonas solanacearum (Smith) Smith -taudinaiheuttajasta tällaisissa testeissä; on otettava yksi näyte 1 kohdan i alakohdassa täsmennettyä ja tavaralähetyksessä edustettua aluetta kohti; joka tapauksessa on otettava vähintään viisi näytettä,

- korjattava, käsiteltävä ja pakattava erikseen, mukaan lukien koneiden kohtullisen erillinen käyttö, mahdollisuuksien mukaan allas altaalta ja joka tapauksessa alue alueelta siten kuin on täsmennetty 1 kohdan i alakohdassa,

- valmistettava erissä, joista jokaisen on koostuttava yksinomaan perunoista, jotka on korjattu yhdeltä ainoalta 1 kohdan i alakohdassa täsmennetyltä alueelta,

- pussit on varustettava selkeästi etiketeillä, joihin on lähtemättömästi kiinnitetty merkintä asianmukaisesta virallisesta koodinumerosta, siten kuin nämä koodinumerot on ilmoitettu "luettelossa hyväksytyistä alueista", sekä asianmukainen eränumero,

- perunoiden mukana on oltava direktiivin 77/93/ETY 12 artiklan 1 kohdan b alakohdan vaatimusten mukainen virallinen kasvin terveystodistus, jossa ilmoitetaan erän/erien numero(t) kohdassa "Tunnusmerkkejä" sekä edellisessä luetelmakohdassa tarkoitettu virallinen koodinumero / tarkoitetut viralliset koodinumerot kohdassa "Lisäilmoitus"; tässä kohdassa on myös ilmoitettava sen erän eränumero, josta on otettu näyte edellä toisessa luetelmakohdassa täsmennettyä tarkoitusta varten, sekä virallinen lausunto testin suorittamisesta.

b) Jäsenvaltioiden on ilmoitettava komissiolle, joka puolestaan ilmoittaa muille jäsenvaltioille ja Egyptille, kyseisten perunoiden tuontiin oikeutetut tuontipaikat sekä kustakin tuontipaikasta vastaavan virallisen elimen nimi ja osoite.

c) Tuontipaikasta vastaavan virallisen elimen on saatava etukäteisilmoitus perunaerien todennäköisestä saapumisajasta sekä perunoiden määrästä. Jos etukäteisilmoitus puuttuu, sovelletaan neuvoston direktiivin 83/643/ETY (1), sellaisena kuin se on viimeksi muutettuna direktiivillä 91/342/ETY (2), 5 artiklan 4 kohtaa.

3. Tuontipaikassa perunoille on tehtävä direktiivin 77/93/ETY 12 artiklan vaatimusten mukaiset tarkastukset, ja nämä tarkastukset, jotka muodostuvat vähintään 2 artiklan a alakohdan ensimmäisessä luetelmakohdassa täsmennetyistä tarkastuksista, on tehtävä kunkin tavaralähetyksen jokaiselle erälle.

Näiden tarkastusten lisäksi on testattava jokaisesta tavaralähetyksestä otetut näytteet tarkoituksenmukaista menetelmää käyttäen piilevien tartuntojen löytämiseksi; on otettava yksi näyte 1 artiklan i alakohdassa täsmennettyä aluetta ja tavaralähetyksessä edustettua aluetta kohti; joka tapauksessa on otettava vähintään viisi näytettä.

Kyseiset erät on pidettävä erillään virallisessa valvonnassa, eikä niitä saa pitää kaupan tai käyttää, ennen kuin on varmistettu, että Pseudomonas solanacearum (Smith) Smith -taudinaiheuttajaa ei epäillä tai sitä ei ole löydetty näissä tutkimuksissa.

4. Komissio varmistaa, että se saa yksityiskohtaiset tiedot 2 artiklan a alakohdan toisessa luetelmakohdassa tarkoitetusta testauksesta ja tämän testauksen tulokset. Komissio tarkistaa "luettelon hyväksytyistä alueista" näiden tulosten ja 3 kohdassa tarkoitettujen löydösten perusteella.

5. Jäsenvaltioiden on vahvistettava tarkoituksenmukaiset etiketöintiä koskevat vaatimukset perunoiden istutuksen estämiseksi.

(1) EYVL N:o L 359, 22.12.1983, s. 8

(2) EYVL N:o L 187, 13.7.1991, s. 47